ታንዛኒያ ተፋላሚ የደቡብ ሱዳን መሪዎች ያስታረቀችው ከኢጋድ ሒደት ውጪ መሆኑ እየተነገረ ነው
በደቡብ ሱዳን ጦርነት ሁለቱን ተፋላሚ መሪዎች በማቀራረብ ለመሸምገል ጥረት ሲያደርግ የቆየው ኢጋድ ሳያውቅ፣ ታንዛኒያ የማስታረቅ ሥራ እየሠራች እንደሆነ ምንጮች ገለጹ፡፡ በአምባሳደር ሥዩም መስፍን የሚመራው የኢጋድ አስታራቂ ቡድን ላለፈው አንድ ዓመት ለመሸምገል ጥረት እያደረገ መቆየቱ ይታወሳል፡፡ ባለፈው ኅዳር ወር በአካባቢው ያለውን ጦርነት ለማስቆምና የጋራ የሽግግር መንግሥት ለመመሥረት በአዲስ አበባ ተፈራርመው ነበር፡፡ ሆኖም ሁለቱም መሪዎች የፈረሙትን ስምምነት ሳያከብሩ ቆይተው በድጋሚ ወደ ጦርነት ገብተው ነበር፡፡ ይህ በእንዲህ እንዳለ የታንዛኒያ ገዥው ፓርቲ (ሲሲኤም) በወሰደው ተነሳሽነት የአገሪቱ ፕሬዚዳንት በደቡብ ሱዳን ነፃ አውጪ ፓርቲ (SPLM) ውስጥ የተፈጠረውን ልዩነት በማጥበብ ፕሬዚዳንት ሳል ቫኪር፣ ዶ/ር ሪክ ማቻርና ‹‹ቡድን አሥር›› በመባል የሚታወቀውን አንጃ ለማስታረቅ ሞክረዋል፡፡ በመሆኑም ፓርቲውን አንድ ለማድረግ በታንዛኒያ አሩሻ ከተማ ስምምነት ተፈራርመዋል፡፡ የፊርማው ሥነ ሥርዓት ጠቅላይ ሚኒስትር ኃይለ ማርያም ደሳለኝ፣ የኬንያ ፕሬዚዳንት ኡሁሩ ኬንያታ፣ የኡጋንዳ ፕሬዚዳንት ዮዎሪ ሙሴቪኒና የደቡብ አፍሪካ ምክትል ፕሬዚዳንት ተጋባዥ ሆነው ተገኝተዋል፡፡ በአሩሻ የተደረገው ስምምነት ከኢጋድ እርቅ ጋር የሚገናኝ መሆኑ ቢገለጽም፣ ከኢጋድ ሒደት ውጪ መሆኑን ለማወቅ ተችሏል፡፡ ሰሞኑን በአዲስ አበባ እየተካሄደ ባለው የአፍሪካ ኅብረት ጉባዔ ላይ አንዱ ትልቁ አጀንዳ ይኼው የደቡብ ሱዳን ግጭት ይሆናል ተብሎ የሚጠበቅ ሲሆን፣ ሁለቱም መሪዎች የመጨረሻ መፍትሔ የሚሉትን ይዘው እንዲቀርቡ ላለፉት ሁለት ቀናት ሁለቱንም አቀራርቦ ለማደራደር እየተሞከረ እንደሆነ ምንጮች ገልጸዋል፡፡